## La Generalitat reivindica l’aliança entre música i turisme com a motor de desenrotllament i ocupació per a la Comunitat Valenciana

*** El secretari autonòmic de Turisme ha participat en l’obertura de les jornades TIIM 2025 sobre Turisme Indústria Musical, en les quals col·labora Turisme Comunitat Valenciana
* José Manuel Camarero subratlla que “la celebració dels TIIM Awards 2025 en el Roig Arena simbolitza l’ambició d’un territori que aposta per un turisme innovador, sostenible i lligat a la seua identitat mediterrània”**

El secretari autonòmic de Turisme, José Manuel Camarero, juntament amb el president de l’Associació de Promotors Musicals de la Comunitat Valenciana (MusicaproCV), Sergi Almiñana, ha inaugurat les jornades TIIM sobre Turisme Indústria Musical, en les quals col·labora Turisme Comunitat Valenciana.

Durant l’obertura, José Manuel Camarero ha subratllat la importància d’este projecte pioner a Espanya, que, al seu juí, “intenta fer valdre el binomi indústria musical i turisme, a més d’explorar vies de treball per a fer de la música un element de valor en la dinamització turística i del territori”.

Per al secretari autonòmic, el turisme i la música junts “sumen i sonen millor que mai”, i ha subratllat que, “sens dubte, esta combinació s’ha convertit en un motor d’ocupació, creativitat i projecció internacional per a la Comunitat Valenciana”.

Així mateix, Camarero ha destacat que “la celebració dels TIIM Awards 2025 en el Roig Arena simbolitza l’ambició d’un territori que aposta per un turisme innovador, sostenible i profundament lligat a la seua identitat mediterrània”.

De la mateixa manera, el responsable de Turisme ha destacat que “des de la Generalitat volem reafirmar el nostre suport als qui innoven, als qui arrisquen i als qui entenen la música no només com una manifestació artística, sinó com un motor de desenrotllament turístic, social i econòmic que genera valor per a la nostra destinació”.

Finalment, ha agraït a MusicaProCV el seu esforç i visió, i a totes les entitats presents per contribuir al fet que “la Comunitat Valenciana siga hui un territori que sona millor, crea millor i atrau millor”.

Turisme Comunitat Valenciana col·labora amb el projecte TIIM de Turisme & Indústria Musical mitjançant la concessió directa d’una subvenció destinada a l’Associació de Promotors Musicals de la Comunitat Valenciana, amb una dotació de cent mil euros en 2025.

**Sobre TIIM 2025**

TIIM (Turisme & Indústria Musical) és una iniciativa sorgida en 2019, que oferix un espai de diàleg per als professionals de la música i el turisme. Després de passar per diversos espais de València, Castelló de la Plana i Benidorm, l’escenari triat enguany és el Roig Arena de la capital del Túria.

Amb el lema ‘*Music Loves Territory*’, la trobada es dividix enguany en dos blocs: TIIM Experiencies, que ha reunit, al llarg del matí d’este dimecres, artistes i experts per a explorar les vies de col·laboració entre els dos sectors; i TIIM Awards, que se celebrarà a partir de les 19:30 hores i que, amb set categories de premis, reconeixeran artistes d’èxit i diversos projectes de renom.

Finalment, la jornada acabarà amb l’entrega del Premi TIIM Llegenda per part del secretari autonòmic de Turisme, José Manuel Camarero, que servirà per a retre homenatge a una figura de llarga i consolidada trajectòria que ha sigut fonamental per al desenrotllament de la relació entre la música i el territori. En esta primera edició, el guardó serà per a Sole Giménez, cantant de llarga i contrastada trajectòria. Així mateix, l’organització ha volgut destacar el compromís de la intèrpret amb la Comunitat Valenciana i els seus habitants.

Fecha: 10/12/2025